വിദ്യാര്ഥിനിക്കു നേരെ പട്ടാപ്പകല് പീഡന ശ്രമം: ചെറുക്കാന് ശ്രമിച്ചപ്പോള് മുഖത്തു കല്ലുകൊണ്ടിടിച്ചു പരിക്കേല്പ്പിച്ചു കൊണ്ടോട്ടി : കൊട്ടൂക്കരയില് പട്ടാപ്പകല് കോളേജ് വിദ്യാര്ഥിനിക്കു നേരെ ആക്രമണം. വീട്ടില് നിന്ന് കൊട്ടൂക്കര അങ്ങാടിയിലേക്ക് പോകുന്നതിനിടെ പകല് 12.45ഓടെയാണ് സംഭവം. 21കാരിയെ അക്രമി വയലിലേക്ക് വലിച്ചു കൊണ്ടു പോയി. ആളൊഴിഞ്ഞ വയലോരത്ത് കാത്തുനിന്നയാള് വിദ്യാര്ഥിനിയെ കീഴ്പ്പെടുത്തി വയലിലെ വാഴത്തോട്ടത്തിലേക്കു പിടിച്ചു വലിച്ചു. കുതറി മാറി രക്ഷപ്പെട്ട പെണ്കുട്ടിയെ വീണ്ടും ആക്രമിക്കാന് ശ്രമിച്ചു. മുഖത്തു കല്ലുകൊണ്ടിടിച്ചു പരിക്കേല്പ്പിച്ചു. ഇതോടെ പെണ്കുട്ടി തൊട്ടടുത്ത വീട്ടിലേക്ക് ഓടിക്കയറുകയായിരുന്നു. പരിക്കേറ്റ പെണ്കുട്ടിയെ കോഴിക്കോട് മെഡിക്കല് കോളേജ് ആശുപത്രിയില് പ്രവേശിപ്പിച്ചു. അര്ദ്ധനഗ്നയായിട്ടായിരുന്നു പെണ്കുട്ടി അഭയം തേടിയതെന്നും, ദേഹത്താകെ മണ്ണ് പറ്റിയിരുന്നുവെന്നും ദൃക്സാക്ഷി പറഞ്ഞു. ഷാള് പെണ്കുട്ടിയുടെ വായില് കുത്തിക്കയറ്റിയിരുന്നുവെന്നും, കൈകള് കെട്ടിയിരുന്നുവെന്നും ദൃക്സാക്ഷി വ്യക്തമാക്കി. വെളുത്ത് തടിച്ച് മീശയും താടിയുമില്ലാത്ത ആളാണ് പ്രതിയെന്നും, അയാളെ താന് മുന്പ് കണ്ടിട്ടുണ്ടെന്നും പെണ്കുട്ടി പറഞ്ഞുവെന്നും ദൃക്സാക്ഷി കൂട്ടിച്ചേര്ത്തു. പരിസരങ്ങളിലെ സി.സി.ടി.വി. ക്യാമറ ദൃശ്യങ്ങള് ഉള്പ്പെടെ ശേഖരിച്ച് പ്രതിക്കായി പോലീസ് അന്വേഷണം തുടങ്ങി. പ്രതിയെന്നു സംശയിക്കുന്ന ആളുടെ ചെരിപ്പ് സംഭവസ്ഥലത്തുനിന്നു ലഭിച്ചു. മലപ്പുറത്തുനിന്ന് ഡോഗ് സ്ക്വാഡും വിരലടയാള വിദഗ്ധരും സ്ഥലത്തെത്തി തെളിവുകള് ശേഖരിച്ചു. പോലീസ് നായ കൊട്ടൂക്കര ബസ് സ്റ്റോപ്പുവരെ മണംപിടിച്ചു പോയി. പ്രതി ബസ്സില്ക്കയറി രക്ഷപ്പെട്ടതായാണ് നിഗമനം. കൊണ്ടോട്ടി ഇന്സ്പെക്ടര് എം.സി. പ്രമോദിന്റെ നേതൃത്വത്തിലാണ് കേസന്വേഷണം.